 ٽوڪيو ( ويب ڊيسڪ ) ترقي يافته ملڪن ۾ مختلف ڪمن ۾ انسانن جي مدد لاءِ مختلف قسمن جا ربوٽَ تيار ڪيا پيا وڃن، اهي روبوٽ مختلف ڪم سرانجام ڏيندا آهن. پر ماهرن هاڻ اهڙو روبوٽ تيار ڪري ورتو آهي جيڪو اوهان جي ڪمري جي صفائي ڪري سگهي ٿو. جي ها جاپان جي پريفرڊ نيٽ ورڪس نالي ڪمپني پاران تيار ڪيل اهو روبوٽ ڪمري جي صفائي سٿرائي دوران ٽڙيل پکڙيل رانديڪا کڻي انهن کي رانديڪن جي باڪس ۾ رکندو آهي جڏهن ته ميرن ڪپڙن کي لانڊري باڪس ۾وجهندوآهي. انجينيئرن جوچوڻ آهي ته اهو ڪم انسانن لاءِ سولو پر روبوٽ لاءِ ڏکيو آهي ڇاڪاڻ جو کيس تمام گهڻين شين جي سڃاڻپ ڪرڻي پوندي آهي. روبوٽ جي تخليقڪارن جو چوڻ آهي ته آخرڪار اسان اهڙو روبوٽ ٺاهڻ ۾ ڪاميابي ماڻي ورتي آهي جيڪو ڪيئي شين کي سڃاڻي سگهي ٿو. اهو روبوٽ جنهن هٿرادو ذهانت واري نظام کي استعمال ڪندو آهي ان کي ” ڊيپ لرننگ “ چيو ويندو آهي.  هن نظام ذريعي هو نئين شيءِ جي ڀيٽ اهڙين شين سان ڪندو آهي جن کي هو پهريان ڏسي چڪو آهي. ڪمپني جو چوڻ آهي ته اهو روبوٽ ايندڙ پنجن سالن ۾ مارڪيٽ ۾ پيش ڪيو ويندو.